Matteo Ripa forberedte seg på misjonærgjerningen med studier ved Urbaniana i Roma fra 1705. Fra 1711 til 1723 virket han ved Kangxi-keiserens hoff som maler og grafiker. Han introduserte kunnskapen om kopperstikk til Kina, og på keiserlig oppdrag laget han blant annet 36 kopperstikk med motiver fra det keiserlige sommerpalass og dets hager i Jehol i Mandsjuria, nordøst for Beijing. Han utferdiget også som kopperstikk Kangxi-kartet over Kina som jesuittene ved hoffet hadde utarbeidet i samarbeid med kinesiske lærde. Dette kartet, som snart ble kjent i Vesten, fikk meget stor betydning innen vestlig kartografi hva gjaldt kart over Øst-Asia. Også kopperstikkene fra sommerpalasset hadde påvirkning i Europa: Pater Ripa hadde dem med da han den 11. september 1724 kom til London, og det er kjent at de var en mektig inspirasjonskilde blant annet for Jarlen av Burlington, en av skaperne av den såkalte . At man ofte finner en «kinesisk paviljong» i disse parkanleggene er et vitnemål om den innflytelse bildene hadde.